Pekan ”palkka” tulee työnantajalta sekä veronmaksajilta ennakoivana toimeentulotukena.

Pois pois Postin tieltä, sanottiin ennen. Posti kulki silloin ylpeästi keskellä tietä.­

Pekka jakaa postia, ja Pekka on vihainen.

Pekka ei ole Pekan oikea nimi. Pekka pelkää saavansa potkut, mikäli esiintyisi omalla nimellään.

Sellainen on nyt työilmapiiri.

– Tämä on niin syvältä, Pekka noituu.

Pekalle maksaa palkan Posti Palvelut Oy. Se on Pekan työnantaja.

Tosin Pekan palkka ei enää riitä elämiseen.

– Kaikki muuttui 1. marraskuuta 2017, Pekka kertoo.

Ammattinimikkeeltään Pekka on sanomalehdenjakaja, henkilöstöosa-alueeltaan varhaisjakaja, mikä tarkoittaa Suomen leveysasteilla, että Pekka tekee töitä enimmäkseen pimeässä. Hän jakaa yhtä valtakunnallista lehteä, yhtä maakuntalehteä ja yhtä paikallislehteä.

Pekan tapaus alkaa kuulostaa tutulta. Hän ei nimittäin enää puhu omasta puolestaan, se postijuna meni jo, vaan työkavereidensa, joille tämä kaikki on vasta edessä.

Näin meni Pekan juna.

– Meidät siirrettiin silloin syksyllä 2017 Paun (Posti- ja logistiikkalan unioni) työehtosopimuksesta Teamin (teollisuusliitto) sopimukseen. Tuloni tippuivat 40–60 prosenttia. Se oli ihan järkyttävä tiputus, Pekka sanoo.

Pekan palkkakuitti ei juhli.­

Posti-Pekan tulot tulevatkin nyt kahdesta lähteestä, Postilta ja veronmaksajilta. Taloussanomat on nähnyt Pekan palkkakuitit. Niiden mukaan palkkaa tulee vajaat 800 euroa puolessatoista kuukaudessa.

– Viime kuussa sain 555 euroa ehkäisevää toimeentulotukea. Sillä tulee kasaan se raja 1 200 euroa, jolla pitäisi pärjätä.

Viime vuonna Pekka tienasi reilut 10 000 euroa.

Osalla Pekan työtovereista elämiseen vaadittavan ”välipalkan” maksaa oma ammattiliitto.

– Eihän näistä saisi oikein edes puhua.

Pekan palkkakuitin ylänurkassa lukee Posti Group Oyj, jonka toimitusjohtaja on viime aikoina paljon julkisuudessa ollut Heikki Malinen. Selvää on, että Maliselle maksetaan isompaa palkkaa kuin Pekalle.

Sen Pekka ymmärtää. Mutta.

– Jos Malisen palkkaa leikattaisiin vaikka 30 prosenttia, niin ei se paljon tuntuisi, Pekka arvelee.

– Luulen sitä paitsi, että minulla ei ole asiaa pelaamaan sillä Sarfvikin golfosakkeella, joka Postille hankittiin.

Hän ei ole tosin kysynyt asiaa.

Malinen pääsi viime vuonna peruspalkallaan ja ylimääräisellä kannustamisella miltei miljoonan euron vuosituloihin. Pekan kohdalla kannustaminen on ollut eri suuntaista.

Palkkaa maksetaan vähemmän, mutta auton ajoseurantalaitteistolla ”kannustetaan” olemaan varoituksien uhalla ajamasta ylinopeutta öisillä kaduilla ja teillä.

Jos jakaa tutun piirin liian nopeasti, ”kannustetaan” jakamaan hitaammin, ettei tule huolimattomuutta eikä työtapaturmia eikä mitään muutakaan.

– Kaikkea seurataan, Pekka kertoo.

Pekan periaate on, että kun tehdään töitä, töitä tehdään kunnolla ja tehokkaasti, ja sitten päästään nukkumaan.

Jakopiirit vaihtelevat.

– Osaan kaikki piirit paitsi yhden. Uudella piirillä menee tietysti enemmän aikaa, Pekka sanoo.

Pekka menee nukkumaan yhdeksältä, herää puolilta öin ja ajaa postille odottamaan lehtien saapumista. Virallisesti työaika alkaa kello 2, mutta lehtiä kannattaa kärkkyä jo aikaisemmin, jolloin pääsee aikaisemmin nukkumaan.

Periaatteessa työaika loppuu 6.30.

– Mutta jos lehdet ovat myöhässä, niitä odotetaan vaikka kuinka pitkään, eikä se odotustaksa ole häävi, Pekka sanoo.

Jokaiselle jakopiirille on määritelty aika, jonka mukaan palkka maksetaan. Se voi olla esimerkiksi 2 tuntia ja 50 minuuttia. Tai jotain muuta. Piirit ovat erilaisia.

Pekan tuntipalkka on 8,98 euroa. Yölisä on 80 senttiä / tunti eli käytännössä ei juuri mitään, millä on tietysti merkitystä sekä Pekalle että Postille, koska kyseessä on yötyö.

– Monilla aloilla yölisä on isompi kun meidän tuntiliksa, Pekka naurahtaa.

Palataan ajankohtaiseen kiistaan. Posti haluaa jakajansa halvempien sopimusten piiriin.

– Meidät yöjakajat saatiin jo hoidettua. Se ei paljon ketään kiinnostanut. Nyt piti saada pakettijakelun palkat alas ja seuraavaksi olisi ollut päiväjakelu, Pekka noo.

– Yyteet oli jo mietitty, mutta nousi tämä mekkala.

Pekka on jutellut niiden kollegoidensa kanssa, joiden sopimukset ovat liipaisimella.

– Se on kyllä sitten huh-hah ja hei. Tästä maasta loppuvat jakajat.

Jos työn palkalla ei elä, työtä ei kannata tehdä.

Jakelutyötä.

Lue lisää: Posti palkkaa satoja uusia vuokratyöntekijöitä noin 8,90 euron tuntipalkalla – PAU: ”Ei tällaista ole ennen tehty näin massiivisessa mittakaavassa”